Document ID: 32011D0204
Publication Date: 2011-03-31

Content:
DEĊIŻJONI TA' IMPLIMENTAZZJONI TAL-KUMMISSJONI
tal-31 ta' Marzu 2011
dwar kontribuzzjoni finanzjarja mill-Unjoni għal miżuri ta' emerġenza għall-ġlieda kontra l-influwenza avjarja fid-Danimarka u l-Pajjiżi l-Baxxi fl-2010
(notifikata bid-dokument numru C(2011) 1979)
(It-testi bid-Daniż u bl-Olandiż biss huma awtentiċi)
(2011/204/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Deċiżjoni tal-Kunsill 2009/470/KE tal-25 ta' Mejju 2009 dwar in-nefqa fil-kamp veterinarju (1) u b' mod partikolari l-Artikolu 4(2) tagħha,
Billi:
(1)
L-influwenza avjarja hija marda virali infettiva tat-tjur u għasafar oħra mrobbija b'impatt serju fuq il-profittabbiltà tat-trobbija tat-tjur u li toħloq xkiel għall-kummerċ fl-Unjoni stess u għall-esportazzjoni lejn pajjiżi terzi.
(2)
Fil-każ ta' tifqigħa tal-influwenza avjarja, hemm ir-riskju li l-aġent tal-marda jista' jinfirex f'azjendi oħra tat-tjur f'dak l-Istat Membru, iżda anki fi Stati Membri oħra u f'pajjiżi terzi permezz tal-kummerċ fit-tjur ħajjin jew il-prodotti tagħhom.
(3)
Id-Direttiva tal-Kunsill 2005/94/KE (2) li tintroduċi l-miżuri Komunitarji għall-kontroll tal-influwenza avjarja tistipula miżuri li f'każ ta' tifqigħa għandhom jiġu implimentati immedjatament mill-Istati Membri b'urġenza sabiex jiġi evitat li l-vajrus ikompli jinfirex.
(4)
Id-Deċiżjoni 2009/470/KEE tistipula l-proċeduri li jirregolaw il-kontribuzzjoni finanzjarja tal-Unjoni għal miżuri veterinarji speċifiċi, inklużi miżuri ta' emerġenza. Skont l-Artikolu 4(2) ta' dik id-Deċiżjoni, l-Istati Membri għandhom jingħataw kontribuzzjoni finanzjarja għall-ispejjeż ta' ċerti miżuri għall-qerda tal-influwenza avjarja.
(5)
L-Artikolu 4(3), l-ewwel u t-tieni inċiż tad-Deċiżjoni 2009/470/KE jistabbilixxu regoli dwar il-persentaġġ tan-nefqa mġarrba mill-Istat Membru li tista' tkun koperta mill-kontribuzzjoni finanzjarja tal-Unjoni.
(6)
Il-ħlas ta' kontribuzzjoni finanzjarja mill-Unjoni għal miżuri ta' emerġenza għall-qerda tal-influwenza avjarja huwa suġġett għar-regoli stipulati fir-Regolament tal-Kummissjoni (KE) Nru 349/2005 tat-28 ta' Frar 2005 li jistabbilixxi r-regoli rigward il-finanzjament Komunitarju għall-interventi urġenti u l-ġlieda kontra ċertu mard tal-annimali kif imsemmi fid-Deċiżjoni tal-Kunsill 90/424/KEE (3).
(7)
F'Marzu 2010, feġġew xi tifqigħat tal-influwenza avjarja fid-Danimarka uf'Mejju 2010 feġġew oħrajn fil-Pajjiżi l-Baxxi. Id-Danimarka u l-Pajjiżi l-Baxxi ħadu miżuri, f'konformità mad-Direttiva 2005/94/KE, biex jiġġieldu dawn it-tifqigħat.
(8)
L-awtoritajiet tad-Danimarka u l-Pajjiżi l-Baxxi setgħu juru, permezz ta' rapporti pprovduti fil-Kumitat Permanenti dwar il-Katina tal-Ikel u s-Saħħa tal-Annimali u s-sottomissjoni kontinwa ta' informazzjoni dwar l-iżvilupp tal-qagħda tal-marda, li implimentaw b'mod effiċjenti l-miżuri ta' kontroll previsti fid-Direttiva 2005/94/KE li wasslu għal trażżin rapidu tal-marda.
(9)
L-awtoritajiet tad-Danimarka u l-Pajjiżi l-Baxxi għalhekk issodisfaw l-obbligi tekniċi u amministrattivi kollha tagħhom fir-rigward tal-miżuri previsti fl-Artikolu 4(2) tad-Deċiżjoni 2009/470/KE u l-Artikolu 6 tar-Regolament (KE) Nru 349/2005.
(10)
Il-miżuri stipulati f'din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Il-kontribuzzjoni finanzjarja mill-Unjoni lid-Danimarka u lill-Pajjiżi l-Baxxi
1. Tista' tingħata kontribuzzjoni finanzjarja mill-Unjoni lid-Danimarka u lill-Pajjiżi l-Baxxi għall-ispejjeż imġarrba minn dawn l-Istati Membri fit-teħid ta' miżuri skont l-Artikolu 4(2) u (3) tad-Deċiżjoni 2009/470/KE, biex jiġġieldu l-influwenza avjarja fid-Danimarka f'Marzu 2010 u fil-Pajjiżi l-Baxxi f'Mejju 2010.
2. Il-kontribuzzjoni finanzjarja msemmija fil-paragrafu 1 għandha tiġi ffissata f'deċiżjoni sussegwenti li għandha tiġi adottata mal-proċedura stabbilita fl-Artikolu 40 (2) tad-Deċiżjoni 2009/470/KE.
Artikolu 2
Id-Destinatarji
Din id-Deċiżjoni hija indirizzata lir-Renju tad-Danimarka u lir-Renju tal-Pajjiżi l-Baxxi.
Magħmul fi Brussell, il-31 ta’ Marzu 2011.

Metadata:
Eurovoc Level 1 Categories: 100146
100143
100155
100149
100156
100161
100144
Eurovoc Level 2 Categories: 100277
100283
100185
100171
100177
100282
100215
100250
100243
Eurovoc Level 3 Categories: 130
5283
2479
122
2460
2106
5881
4590
913
4845
1005
712
911
2200
3150
5877
All Eurovoc Categories: 1005
1755
1854
2286
336
3730
5760
838
862
881